Izvinjavam se na ovako dugoj pauzi, koja je usledila zbog toga što su poslanički klubovi političkih stranaka obavljali odgovarajuće konsultacije i te konsultacije će trajati i sutra. Mi ćemo sada da pređemo na utvrđivanje dnevnog reda. Pre toga, pozdravljam Poslanički klub Srpskog pokreta obnove koji je ponovo sa nama u Skupštini. Otvaram Prvu sednicu Drugog redovnog zasedanja Narodne skupštine Republike Srbije u 2000. godini. Obaveštavam sednicu Skupštine da je pre podne došao u našu Skupštinu i novoizabrani predsednik dr Vojislav Koštunica, predsednik Republike, koga sam ja u vaše ime pozdravio i čestitao mu, u vaše ime, na izboru za predsednika Republike. [[Aplauz.]] Obaveštavam vas da prema službenoj evidenciji, današnjoj sednici prisustvuje 198 narodnih poslanika. Radi utvrđivanja kvoruma za rad Narodne skupštine, molim narodne poslanike da ubace svoje identifikacione kartice u poslaničke jedinice. Imamo kvorum. Obaveštavam Narodnu skupštinu da sam odobrio odsustvo sledećim narodnim poslanicima: Božidaru Vujanoviću. Obaveštavam Narodnu skupštinu da su pozvani da sednici prisustvuju predsednik,potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Dostavljen vam je zapisnik sednice Prvog vanrednog zasedanja Narodne skupštine Republike Srbije u 2000. godini, održane 12. i 13. jula 2000. godine. Da li ima primedbi na zapisnik? (Nema.) Pošto nema primedbi na zapisnik, stavljam na glasanje zapisnik sednice Prvog vanrednog zasedanja Narodne skupštine Republike Srbije u 2000. godini, održane 12. i 13. jula 2000. godine. Molim prethodno da postavite svoje kartice u poslaničke jedinice. Imamo kvorum. Stavljam na glasanje zapisnik. Molim narodne poslanike da pritisnu odgovarajući taster. Konstatujem da je za glasalo 149 narodnih poslanika, protiv dva, uzdržanih 21, 19 nije glasalo. U sali je prisutan 191 poslanik. Primio sam obaveštenje Vlajka Stojiljkovića, koje glasi: "Pošto sam verifikacijom mandata saveznog poslanika u Veću republika Savezne skupštine 7. oktobra 2000. godine preuzeo, saglasno saveznom zakonu, prava i dužnosti saveznog poslanika u tom veću, a budući da, prema Zakonu o državnoj upravi Republike Srbije, "ministar ne može vršiti nikakvu javnu, profesionalnu i drugu dužnost koja je nespojiva sa njegovom funkcijom ministra" (član 49. stav 1.), to obaveštavam Narodnu skupštinu Republike Srbije da je nastupila nespojivost sa mojom funkcijom ministra unutrašnjih poslova u Vladi Republike Srbije". Shodno članu 202. stav 3. Poslovnika Narodne skupštine, o ovome je obavešten predsednik Vlade Republike Srbije. Predlažem da, shodno članu 202. stav 4. Poslovnika Narodne skupštine, Narodna skupština konstatuje da je Vlajko Stojiljković obavestio Narodnu skupštinu da je preuzeo pravo i dužnost saveznog poslanika u Veću republika Savezne skupštine, a pošto, prema Zakonu o državnoj upravi Republike Srbije ministar ne može vršiti nikakvu javnu, profesionalnu i drugu dužnost koja je nespojiva sa njegovom funkcijom ministra, nastupila je nespojivost njegovih funkcija, pa mu prestaje funkcija ministra unutrašnjih poslova u Vladi Republike Srbije. Ima reč potpredsednik Vlade Republike Srbije dr Vojislav Šešelj.
Dame i gospodo narodni poslanici, Poslanička grupa Srpske radikalne stranke podnela je zahtev za izglasavanje nepoverenja ministru unutrašnjih poslova Vlajku Stojiljkoviću. Da je Vlajko Stojiljković odmah posle toga podneo ostavku bez ikakvog obrazloženja, mi smo tolerantni ljudi koji nemamo nameru da se svetimo, nemamo nameru da mrcvarimo nekoga ko napušta funkciju na kojoj smo ga napali, ali ovo je krajnji bezobrazluk da on objašnjava da napušta funkciju ministra unutrašnjih poslova zato što je to inkompatibilno sa funkcijom poslanika u Veću republika Savezne skupštine, kad to nije istina. Evo, ja još nisam napustio funkciju potpredsednika Vlade, a savezni sam poslanik. To nije nespojivo, i bio sam i u prošlom mandatu. Vlajko Stojiljković može da da neko drugo obrazloženje svoje ostavke, ali ne može ono koje ne odgovara realnim činjenicama. Ne mora ni da da obrazloženje, dovoljno je da podnese ostavku i da Skupština to konstatuje, jer nama ne bi bio cilj da ga danas ovde mrcvarimo, nego samo da ga razrešimo.
Zahvaljujem. Ima reč narodni poslanik Borivoje Borović.
Gospodine predsedniče, poštovani poslanici, mislim da mi iz Srpskog pokreta obnove ne treba da učestvujemo u ovoj farsi. Možda je namera Srpske radikalne stranke bila sasvim opravdana, da se traži njegova ostavka, ali mislim da mi ne treba da prihvatimo obrazloženje [[Iz klupe dr Vojislav Šešelj: Smenu smo tražili.]] Prema tome, mi ćemo tražiti ono što je već bilo predviđeno u predlogu SPO, da se on razreši, da se smeni kao neuspešan ministar policije. Ne može ni po tom osnovu kasnije da vrši neku funkciju u Saveznom parlamentu. Mislim da u tom pravcu danas tako treba da razgovaramo. Vlajko Stojiljković nije uradio ništa što se od njega očekivalo kao ministra policije. Kao visoki funkcioner JUL-a pratio je po promocijama ženu predsednika države. Promocija je, naravno, bila neuspešna. Sve vreme je zloupotrebljavao Ministarstvo policije da služi kao prateća garda njemu i osobi koju sam pomenuo. Dakle, ja ne bih više "bilo kakvo mrcvarenje", kako reče gospodin Šešelj, ne radi se o tome, ovo je ozbiljan parlament. Mi smo nekada bili ozbiljniji poslanici nego što nam sada mogućnosti dopuštaju, zahvaljujući narodu koji se opredelio za političke partije koje su pokazale pravu volju u ovom trenutku. Mi danas, kao neko ko treba da sačuva čast, ne možemo tako dozvoliti da nastupi jedna bežanija bez bilo kakve odgovornosti. Ja sam očekivao da danas Republička vlada kompletno podnese ostavku. Ali, pošto postoji izvestan politički dogovor, ne bih u to da ulazim i da kvarim takve dogovore koji donose dobro ovom narodu.Dakle, molim da se na ovakav način ne glasa o postupku gospodina ministra policije Vlajka Stojiljkovića. [[Delimičan aplauz.]]
Samo da objasnim. O konstataciji se ne glasa. Pošto postoji predlog Poslaničkog kluba Srpske radikalne stranke, kod utvrđivanja dnevnog reda vi ćete se izajsniti da li se slažete sa tom tačkom dnevnog reda ili ne. Prema tome, ako se ovo ne uvažava [[iz klupe dr Vojislav Šešelj: Ako je ostavka, onda je besmisleno da ta tačka dnevnog reda bude.]] Tako je. (Iz klupe dr Vojislav Šešelj: Ali, ako neko želi raspravu, može da preformuliše - odgovornost ili dosadašnji rad Vlajka Stojiljkovića. Ako je podneo ostavku, mi nemamo razloga da o tome raspravljamo.) Predlažem da gospodin ministar Vlajko Stojiljković kaže da li je to ostavka ili ovo drugo.
Gospodine predsedniče, gospodo poslanici, nisam član JUL-a, već sam član Glavnog odbora SPS i član SPS od osnivanja. Povodom tvrdnje gospodina Borovića, prvo, Ministarstvo unutrašnjih poslova,na čijem sam čelu bio, nekoliko godina je delovalo u mnogo složenim i skoro najtežim uslovima u kojima se nalazila naša država. Časno je izvršilo zadatke u odbrani od albanskih separatista, u borbi protiv nasilja i sprečavanju kriminala. Ja se na to ponosim i ponosim se na pripadnike Ministarstva koji su to učinili. Saglasan sam da podnesem ostavku. Mene napadaju NATO snage i to mi čini čast da se zna da sam ja [[Iz klupe Vojislav Šešelj: žrtva NATO pakta]] Takođe, obrazloženje koje je dao gospodin Šešelj, potpredsednik Vlade, su argumenti koji su iz izvora koji su iz ličnih razloga.
Gospodine Stojiljkoviću, Vi niste rešili ni jedno političko ubistvo u Jugoslaviji i Srbiji. Za Kosovo i ponašanje na Kosovu ostaviću drugom prilikom da razgovaramo. Ljudi su časno tamo odlazili i imali su princip subordinacije, koji su poštovali naređenja, i to je jedno pitanje koje nije za ovaj parlament. Vi niste rešili ubistvo pomoćnika ministra policije Srbije, vi niste rešili ubistva mnogih političara, među kojima i nekih potpredsednika JUL-a i drugih političkih partija, koji su to bili u trenutku kada ste vi imali najveću snagu i dok nije bilo rata na Kosovu. Najveći vaš greh je upravo što ste tukli pripadnike studentske i narodne organizacije OTPOR. Stotine ste pohapsili ljudi govoreći da su oni članovi NATO organizacije i to vam je najveći mogući greh, tako da vi ne možete zastupati volju bilo kog predstavnika omladine, studenata i ostalih prema kojima ste primenjivali represiju. Da ne bih posebno otvarao diskusiju, gospodin Tomić veoma tolerantno stavlja sve na dnevni red što mi danas izlažemo, mislim da bi bio moralni čin da iz drugih razloga podnosite ostavku, da ne morate da budete ponosni,nego da budete ponosni i da nastavite da radite ako ste bili u pravu. Taj princip više neće u ovom parlamentu biti poštovan i nećete imati pravo na taj način da se izrugujete sa narodom, narodnim poslanicima, sa Parlamentom koji će uskoro, nadam se, od 17. decembra, imati sasvim drugačiji sastav. Lično protiv vas kao čoveka naravno ne mogu imati ništa, ali ono što ste radili našoj deci to će ipak biti predmet možda neke vaše i krivične odgovornosti. Hvala.
Hvala. Ima reč Zoran Anđelković.
Poštovani predsedniče, zamolio bih vas da poštujete Poslovnik i da ne ulazite u razloge ostavke. Poslovnikom je vrlo precizno određeno da svako ima pravo da podnese ostavku i tu je tačka, a vaše je da konstatujete.
Zahvaljujem. Molim vas, posle izlaganja ministra Stojiljkovića nesporno je da se radi o ostavci. Konstatujem ostavku. Prelazimo na utvrđivanje dnevnog reda. U sazivu ove sednice, koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno odredbama Poslovnika, potrebno je da odlučimo o predlozima za donošenje akata po hitnom postupku i o predlozima za izmene i dopune predloženog dnevnog reda sednice. Prvo, grupa od 83 narodna poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o ukidanju Zakona o javnom informisanju, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 83 narodna poslanika Poslaničke grupe Srpske radikalne stranke da se, po hitnom postupku, razmotri Predlog zakona o ukidanju Zakona o javnom informisanju. Zaključujem glasanje: za je glasalo 200, protiv jedan, uzdržanih nema, nije glasalo 7, ukupno je prisutno 208 narodnih poslanika. Konstatujem da je Narodna skupština prihvatila ovaj predlog. Drugo, grupa od 83 narodna poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o utvrđivanju važenja Zakona o javnom informisanju, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 83 narodna poslanika Poslaničke grupe Srpske radikalne stranke da se, po hitnom postupku, razmotri Predlog zakona o utvrđivanju važenja Zakona o javnom informisanju. Molim narodne poslanike da pritisnu odgovarajući taster. Zaključujem glasanje: za je glasalo 194, protiv nema, uzdržan jedan, nije glasalo 10, ukupno je prisutno 205 narodnih poslanika. Konstatujem da je Narodna skupština većinom glasova prihvatila ovaj predlog. Treće, grupa od 83 narodna poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o javnom preduzeću Radio-televizija Srbije, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 83 narodna poslanika Poslaničke grupe Srpske radikalne stranke da se, po hitnom postupku, razmotri Predlog zakona o Javnom preduzeću Radio-televizija Srbije. Zaključujem glasanje: za je glasalo 179, protiv 12, uzdržanih dva, nije glasalo 10, ukupno su prisutna 203 narodna poslanika. Konstatujem da je Narodna skupština većinom glasova prihvatila ovaj predlog. Četvrto, grupa od 83 narodna poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o osnivanju Javnog preduzeća za novinsko-izdavačku i radio-difuznu delatnost "Politika" AD, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 83 narodna poslanika Poslaničke grupe Srpske radikalne stranke da se, po hitnom postupku, razmotri Predlog zakona o osnivanju Javnog preduzeća za novinsko-izdavačku i radio-difuznu delatnost "Politika" AD. Zaključujem glasanje: za je glasalo 157, protiv 40, uzdržana dva, nije glasalo 9, ukupno je prisutno 208 narodnih poslanika. Konstatujem da je Narodna skupština većinom glasova prihvatila ovaj predlog. Peto, grupa od 83 narodna poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o privatizaciji, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 83 narodna poslanika Poslaničke grupe Srpske radikalne stranke da se, po hitnom postupku, razmotri Predlog zakona o privatizaciji. Zaključujem glasanje: za je glasalo 159, protiv 43, uzdržana dva, nije glasalo pet, ukupno je prisutno 209 narodnih poslanika. Konstatujem da je Narodna skupština većinom glasova prihvatila ovaj predlog. Šesto, grupa od 76 narodnih poslanika Poslaničke grupe Srpske radikalne stranke predložila je da se po hitnom postupku razmotri Predlog zakona o prestanku važenja Zakona o sredstvima solidarnosti za zaposlene koji su privremeno ostali bez posla usled ratnih dejstava, koji je podnela Narodnoj skupštini 29. septembra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Konstatujem da imamo kvorum. Stavljam na glasanje predlog grupe od 76 narodnih poslanika Poslaničke grupe Srpske radikalne stranke da se, po hitnom postupku, razmotri Predlog zakona o prestanku važenja Zakona o sredstvima solidarnosti za zaposlene koji su privremeno ostali bez posla usled ratnih dejstava. Zaključujem glasanje: za je glasalo 195, protiv jedan, uzdržanih tri, nije glasalo šest, ukupno je prisutno 205 narodnih poslanika. Konstatujem da je Narodna skupština većinom glasova prihvatila ovaj predlog. Sedmo, grupa od 74 narodna poslanika Poslaničke grupe Srpske radikalne stranke, predložila je da se, po hitnom postupku, razmotri Predlog zakona o izmenama Zakona o akcizama i porezu na promet, koji je podnela Narodnoj skupštini 7. oktobra 2000. godine. Molim narodne poslanike da ubace svoje kartice u poslaničke jedinice. Imamo kvorum. Stavljam na glasanje predlog grupe od 74 narodna poslanika Poslaničke grupe Srpske radikalne stranke da se, po hitnom postupku, razmotri Predlog Zakona o izmenama Zakona o akcizama i porezu na promet. Za je glasalo 166, protiv tri, uzdržanih 20, nije glasalo 16. Ukupno je prisutno 205 narodnih poslanika. Konstatujem da je Narodna skupština većinom glasova prihvatila ovaj predlog. Osmo, grupa od 75 narodnih poslanika Poslaničke grupe Srpske radikalne stranke predložila je da se, po hitnom postupku, razmotri Predlog zakona o izmenama i dopunama Zakona o lokalnoj samoupravi, koji je podnela Narodnoj skupštini 7. oktobra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog grupe od 75 narodnih poslanika Poslaničke grupe Srpske radikalne stranke da se, po hitnom postupku, razmotri Predlog zakona o izmenama i dopunama Zakona o lokalnoj samoupravi. Za je glasalo 189, protiv - niko, uzdržanih tri, nije glasalo 11. Ukupno su prisutna 203 narodna poslanika. Konstatujem da je Narodna skupština većinom glasova prihvatila ovaj predlog. Deveto, grupa od 76 narodnih poslanika Poslaničke grupe Srpske radikalne stranke predložila je da se, po hitnom postupku, razmotri Predlog zakona o izboru narodnih poslanika, koji je podnela narodnoj skupštini 7. oktobra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog grupe od 76 narodnih poslanika Poslaničke grupe Srpske radikalne stranke da se, po hitnom postupku, razmotri Predlog zakona o izboru narodnih poslanika. Za je glasalo 196, protiv - niko, uzdržanih dva, nije glasalo 10. Ukupno je prisutno 208 narodnih poslanika. Konstatujem da je Narodna skupština većinom glasova prihvatila ovaj predlog. Deseto, grupa od 75 narodnih poslanika Poslaničke grupe Srpske radikalne stranke predložila je da se, po hitnom postupku, razmotri Predlog zakona o Vladi i ministarstvima, koji je podnela Narodnoj skupštini 7. oktobra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog grupe od 75 narodnih poslanika Poslaničke grupe Srpske radikalne stranke da se, po hitnom postupku, razmotri Predlog zakona o Vladi i ministarstvima. Za je glasalo 172, protiv - niko, uzdržanih 24, nije glasalo 10. Ukupno je prisutno 206 narodnih poslanika. Konstatujem da je Narodna skupština većinom glasova prihvatila ovaj predlog. Jedanaesto, narodni poslanik Marijan Rističević predložio je da se dnevni red dopuni i, po hitnom postupku, razmotri Predlog odluke o prevremenim izborima za narodne poslanike u Narodnoj skupštini Republike Srbije i za predsednika Republike Srbije, koji je podneo Narodnoj skupštini 7. oktobra 2000. godine. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red dopuni i, po hitnom postupku, razmotri Predlog odluke o prevremenim izborima za narodne poslanike u Narodnoj skupštini Republike Srbije i za predsednika Republike Srbije. Za je glasalo 41, protiv 156, uzdržan jedan, nisu glasala četiri narodna poslanika. Ukupno su prisutna 202 narodna poslanika. Konstatujem da Narodna skupština nije prihvatila ovaj predlog. Predlozi za proširenje dnevnog reda. 1. Narodni poslanik Marijan Rističević predložio je da se dnevni red ove sednice dopuni tačkom dnevnog reda - Predlog zakona o prestanku važenja Zakona o javnom informisanju, koji su Narodnoj skupštini podneli narodni poslanici dr Dragan Veselinov i Marijan Rističević 4. februara 1999. godine, sa amandmanom od 22. oktobra 1999. godine. Da li narodni poslanik Marijan Rističević želi reč? (Želi.) Imate reč.
Dame i gospodno narodni poslanici, koliko mi se čini, vi ste malopre odbili da glasate da se na dnevnom redu nađe odluka o prevremenim izborima za narodne poslanike. To me je, pomalo, razočaralo, a moj razlog izlaska za ovu govornicu je sledeći: da se ukine Zakon o javnom informisanju. Zašto sam podneo ovaj predlog za dopunu dnevnog reda? Iz jednostavnog razloga što ne mogu da dopustim da ruka koja je pisala taj zakon sada traži da se taj zakon ukine. Jednostavno iz tog razloga sam izašao za govornicu, odnosno, pre nekoliko dana sam predložio da se naš predlog, koji je star dve godine, Predlog zakona o ukidanju Zakona o javnom informisanju, stavi na dnevni red i da se raspravlja o našem predlogu, a ne o predlogu Srpske radikalne stranke, koja je taj zločinački zakon prema novinarima, i krajnje štetan, napisala. Taj zakon je naneo puno štete nezavisnom novinarstvu, novinarima, ljudi su platili ogromne kazne itd. Ta šteta se ne može nadoknaditi. Onaj ko je tu štetu naneo, sada je ne može ukloniti time što će reći - e pa, ja to nisam mislio ozbiljno, ja ću sad da povratim taj zakon. Radikali su skloni tome i meni je muka od toga da ću povratiti, kao i Šešelj Krajinu. Hvala.
Zahvaljujem. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red ove sednice dopuni tačkom - Predlog zakona o prestanku važenja Zakona o javnom informisanju. Za je glasalo 44, protiv 161, uzdržan - niko, nije glasalo četiri. Ukupno je prisutno 209 narodnih poslanika. Konstatujem da Narodna skupština nije prihvatila ovaj predlog. 2. Narodni poslanik Marijan Rističević, predložio je da se dnevni red ove sednice dopuni tačkom dnevnog reda - Predlog zakona o izboru poslanika i odbornika - koji su Narodnoj skupštini podneli narodni poslanici Marijan Rističević i dr Dragan Veselinov 10. decembra 1999. godine, sa amandmanom od 21. decembra 1999. godine. Da li narodni poslanik Marijan Rističević želi reč? (Želi.) Izvolite.
Mi smo pre više od godinu dana podneli Predlog deklaracije o prevremenim izborima i u paketu smo predložili Predlog zakona o izboru poslanika i odbornika, Predlog zakona o političkim strankama i Predlog zakona o finansiranju političkih stranaka. Da ste tada prihvatili te predloge ne bi ovako glatko izgubili lokalne izbore. Radi se o CESID-ovim modelima sva tri izborna zakona i da se ne bih javljao posle svake tačke dnevnog reda, odnosno po sve tri dopune dnevnog reda, ja ću ukratko da kažem da se radi o pravilnim izbornim zakonima koji garantuju da jednu većinu ne zamenimo drugom, da što više političkih partija preskoči cenzus, da nam vlade budu nestabilne, a država stabilna, da se spreče političke zloupotrebe, da više nikada nemamo ono što smo imali do pre neki dan. Spreman sam, ukoliko su dogovori postignuti, koliko sam ja razumeo, u ovoj skupštini, da te svoje predloge povučemo u korist predloga SRS. Ako je taj dogovor postignut i ako taj dogovor još uvek važi. Hvala.
Zahvaljujem. Da li još neko želi reč? (Ne želi.) Molim narodne poslanike da radi utvrđivanja kvoruma ubace svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red ove sednice dopuni tačkom - Predlog zakona o izboru poslanika i odbornika. Za je glasalo 38, protiv 166, niko uzdržan, pet nije glasalo, ukupno je prisutno 209 narodnih poslanika. Konstatujem da Narodna skupština nije prihvatila ovaj predlog. 3. Narodni poslanik Marijan Rističević, predložio je da se dnevni red ove sednice dopuni tačkom dnevnog reda - Predlog zakona o finansiranju političkih stranaka, koji su Narodnoj skupštini podneli narodni poslanici Marijan Rističević i dr Dragan Veselinov 10. decembra 1999. godine. Da li narodni poslanik Marijan Rističević želi reč? (Ne želi.) Molim narodne poslanike da radi utvrđivanja kvoruma postave svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red ove sednice dopuni tačkom - Predlog zakona o finansiranju političkih stranaka. Za je glasalo 42, protiv 160, niko uzdržan, pet nije glasalo, ukupno prisutno 207 narodnih poslanika. Konstatujem da Narodna skupština nije prihvatila ovaj predlog. 4. Narodni poslanik Marijan Rističević predložio je da se dnevni red ove sednice dopuni tačkom dnevnog reda - Predlog zakona o ukidanju takse na električno brojilo, koji su Narodnoj skupštini podneli narodni poslanici dr Dragan Veselinov i Marijan Rističević 4. februara 1999. godine. Da li narodni poslanik Marijan Rističević želi reč? (Želi.)
Dame i gospodo narodni poslanici, ovo je možda poslednja prilika da ovaj parlament, da ova Narodna skupština učini jedno dobro delo, a to je da ukine taksu na električno brojilo. I ovaj predlog zakona poslanici Koalicije Vojvodina podneli su 4. februara 1999. godine, od čega je prošlo skoro dve godine, a ovaj predlog se nije našao na dnevnom redu, iako je poslovnička i ustavna obaveza da se on nađe u roku od 60 dana. Taj rok može da se prekorači za 30 dana uz obrazloženje predsednika Skupštine, ali ne više. Dakle, iz čudnih razloga ovaj predlog zakona o ukidanju takse na električno brojilo nije se našao na dnevnom redu. Radi se o taksi koja je propisana Zakonom o RTS-u, čini mi se, i koja iznosi 100 kilovata mesečno na električno brojilo koje građani Republike Srbije moraju svakog meseca da plaćaju. Dakle, mi smo plaćali 100 kilovata električne energije mesečno, da bi nas ta televizija godinama lagala. Svi smo plaćali po tog jednog lažova u kući i vreme je da se sa tim prestane, bez obzira kakva je trenutno RTS. Predlog zakona je u skladu sa nekim zahtevima koje su rudari istakli juče, oni su tražili da se ta taksa na električno brojilo ukine. Ta taksa stvarno nema smisla, jer ona obuhvata i neke ljude koji iz fizičkih razloga ne mogu to da plaćaju. Moj pokojni deda je obavezan da plaća taksu na električno brojilo. Čovek je umro, mi nismo želeli da odjavimo brojilo i on svakog meseca mora da plati 100 kilovata električne energije na televiziju koju ne može da gleda, jer je čovek mrtav. Gospodine Šešelj...
Molim vas, nemojte dobacivati.
Vaše ime i prezime uskoro neće biti neko političko ime, to će biti dijagnoza psihijatrije. Vi ste postali predsednik jedne male slatke stranke. Čuo sam da ste podneli ostavku, pa vam predlažem, kada ste već podneli ostavku s obzirom na jačinu, da vaše mesto nasledi Nikola Šećeroski, kapaciteti su vam slični. Ja se stvarno izvinjavam Nikoli Šećeroskom. Hvala.
Ima reč ministar informisanja Aleksandar Vučić.
Ja sam, dame i gospodo, pokušao sa mesta da upozorim gospodina Rističevića da ne izgovara gluposti za ovom govornicom, da argumentima raspolaže kada izađe za ovu govornicu, da eventualno narodne poslanike u Narodnoj skupštini Republike Srbije upozna sa nekim istinitim podacima, sa nekim činjenicama, sa nekim argumentima, ali on je izašao govoreći o zakonu koji ne postoji i uopšte ne znajući o kom zakonu govori. Taksa je uvedena Zakonom o izmenama i dopunama Zakona o RTS-u, a vi biste ovde zbog takse na električno brojilo da uvodite leks specijalis. To je toliko glupo i toliko besmisleno da je gotovo neverovatno, a istovremeno niste pročitali materijal koji ste dobili. Niste pročitali Predlog zakona o RTS-u poslaničke grupe SRS-a, a trebalo je da pročitate, nije to tako obiman materijal, pa biste ustanovili da se ne plaća taksa za RTS. Tamo postoji obrazloženje zbog čega se ta taksa više ne bi trebalo da plaća. Nije u pitanju način plaćanja te takse, da li ide preko električnog brojila ili na neki drugi način, već ta taksa uopšte nije predviđena, već je predviđeno finansiranje RTS-a iz budžeta Republike Srbije i iz ekonomskih efekata koje ostvari sama televizija. To je trebalo da pročitate gospodine Rističeviću. Još nešto, pošto sam o tome govorio na Saveznoj skupštini, a to je, kako kažu, ova Nova radio televizija Srbije, pošto su staru spalili, isekla, pa nisu hteli da puste ni za živu glavu, ja moram da vam kažem da je SRS i ovog puta, iako smo mi izbornim rezultatima nezadovoljni, a verujemo ubrzo otrežnjenje našeg naroda i uvereni smo u to da smo sada dobili mnogo više nego što su najveće političke stranke u toj koaliciji DOSsu ikada imale i onda kada su najviše imale. Toliko o političkoj moći i političkoj snazi.
Ima reč narodni poslanik Marijan Rističević, replika.
Gospodine Vučiću, ja tačno znam o kom predlogu sam govorio. Govorio sam o Predlogu zakona o ukidanju takse na električno brojilo, koji su poslanici Koalicije "Vojvodina" podneli skoro pre dve godine. Taj predlog nije ugledao svetlo dana, dakle nije se našao na dnevnom redu ove skupštine. Ja sam i rekao na koju taksu mislimo, mislimo na taksu koja je propisana Zakonom o radio-televiziji. Vi ste me ispravili - izmenama i dopunama Zakona o radio-televiziji. Što se tiče Vašeg materijala, namerno nisam hteo da ga čitam. Ja ne dozvoljavam, ja možda i jesam glup, ali ne dozvoljavam da budem toliko glup da čitam predloge zakona o ukidanju takse na brojilo ili kako ste to već nazvali, Predlog zakona o izmenama i dopunama Zakona o radio televiziji, vašeg novog zakona. Dakle, vi želite da ukinete taksu koju ste sami uveli. Ko je onda glup? Znači, vi ste priznali da ste glupi. Ovde je prošli put potpredsednik Vlade, gospodin Šešelj govorio - kada bi ovde postojao neki blesimetar, da ne bi postojala toliko mala, niska mera, kojom bi se izmerila glupost Marijana Rističevića. Ja se s tim slažem, ja sam toliko malo glup da ne postoji tako niska mera. Ali, kada slušam Vas, ja mislim da ne postoji tako visoka mera, kojom bi se izmerila Vaša glupost. Gospodine Šešelj, kada bi Vi stali na taj blesimetar, skazaljka bi otišla u plafon.
Molim narodne poslanike da radi utvrđivanja kvoruma ubace svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red ove sednice dopuni tačkom - Predlog zakona o ukidanju takse na električno brojilo. Za je glasalo 39, protiv 159, jedan je uzdržan, devet nije glasalo, ukupno je prisutno 208 narodnih poslanika. Konstatujem da Narodna skupština nije prihvatila ovaj predlog. 5. Narodni poslanik Marijan Rističević predložio je da se dnevni red ove sednice dopuni tačkom dnevnog reda - Predlog zakona o političkim strankama, koji su Narodnoj skupštini podneli narodni poslanici Marijan Rističević i dr Dragan Veselinov 10. decembra 1999. godine. Da li narodni poslanik Marijan Rističević želi reč? (Ne želi.) Molim narodne poslanike da radi utvrđivanja kvoruma postave svoje kartice u poslaničke jedinice. Imamo kvorum. Stavljam na glasanje predlog narodnog poslanika Marijana Rističevića da se dnevni red ove sednice dopuni tačkom - Predlog zakona o političkim strankama. Za je glasalo 41, protiv 162, jedan je uzdržan, nije glasalo šest, ukupno je prisutno u sali 210 narodnih poslanika. Konstatujem da Narodna skupština nije prihvatila ovaj predlog. 6. Grupa od 44 narodna poslanika Srpskog pokreta obnove predložila je da se u dnevni red uvrsti i kao treća tačka dnevnog reda razmotri predlog za izglasavanje nepoverenja Vladi Republike Srbije. Da li predstavnik predlagača, narodni poslanik Milan Miković, želi reč? (Želi.). Ima reč Milan Miković.
Gospodine predsedniče, dame i gospodo, podneli smo ovoj skupštini predlog za izglasavanje nepoverenja Vladi Republike Srbije. U predlogu, koji ste primili, mi smo izneli razloge zbog kojih smatramo da postoje uslovi da se smeni sadašnja Vlada Republike Srbije, koja već duže vremena grubo krši odredbe Ustava Republike Srbije preuzimajući od Narodne skupštine ovlašćenja iz člana 9. stav 1. Ustava Republike Srbije i posebno donosi normativna akta, na koje nema pravo da ih donosi i koji ne služe izvršavanju zakona, kako se to kaže u Ustavu, već regulisanju pitanja koja mogu biti regulisana samo aktima Narodne skupštine, a što je suprotno odredbi člana 90. tačka 2. Ustava Srbije. Po našem stanovištu, Vlada nije vršila obaveze iz tačke 7. člana 90. Ustava Republike Srbije, zbog čega je dolazilo do grubih povreda prava građana u raznim oblastima. Politikom Vlade došlo je do izuzetno velikih problema na univerzitetima, u prosveti uopšte, zdravstvu, kulturi, poljoprivredi, sferi finansija, oporezivanja, suzbijanju kriminala svake vrste, obilju nerasvetljenih ubistava. U takvoj situaciji Vlada se suočila sa činjenicom da smo ne samo mi podneli predlog za formiranje ankentnih odbora za rasvetljenje niza događaja sa preteškim posledicama, već su to učinili i drugi u ovoj skupštini. U takvoj situaciji mi smo smatrali da postoje svi uslovi da se izglasa nepoverenje Vladi Republike Srbije. S obzirom na činjenicu da je ministar unutrašnjih poslova podneo ostavku, ukazaćemo samo na još jednu činjenicu. U ovoj zemlji za lepljenje plakata i deljenje letaka ustanovljavali su se politički dosijei za veliki broj mladih ljudi, koji su iz najboljih namera pokušali da ovu zemlju naprave demokratskom zemljom. U takvoj situaciji smatramo da je ovakav predlog osnovan. Međutim, u toku današnjeg dana mi smo upoznati sa činjenicom da je Vlada spremna da u roku od dva - tri dana podnese ostavku i omogući formiranje nove vlade. Iz tih razloga, i samo iz tih razloga ovog trenutka povlačimo naš predlog za izglasavanje nepoverenja Vladi Republike Srbije.
Ima reč potpredsednik Vlade Republike Srbije Vojislav Šešelj.
Dame i gospodo narodni poslanici, Vlada Republike Srbije bila je spremna odmah da podnese ostavku. Danas su parlamentarne i vanparlamentarne opozicione stranke tražile da još ne podnosimo ostavku, jer je započeo proces dogovaranja. Prvi rezultat tog procesa dogovaranja je raspisivanje vanrednih izbora. Rečeno je za 19. decembar, a sada smo proveravali kalendar, najverovatnije to znači 17. decembra, jer je nedelja 17. decembar. Dogovoreno je bilo da se ide na vanredne predsedničke izbore. Na to su pristale sve političke partije, a kada smo posle otišli kod Milana Milutinovića, DOS je odustao, Ćinđić, Mićunović, Batić, Čović, Veselinov, koji su bili. Tu je bio svedok i gospodin Miković, Vuk Drašković je bio. Ovo je jedan nekorektan postupak, koji me ne iznenađuje, i protiv koga nemam ništa. Ali, Vlada Srbije je radila po zakonu i po Ustavu. Može se govoriti koliko je bila uspešna ili neuspešna. U mnogim stvarima je bila uspešna, a u mnogim stvarima je kasnila. Međutim, Vlada ne bi podnosila ostavku, niti nudila ostavku, da se nije desio puč. Vlada već desetak dana ne može da vlada i mi smo zbog toga nudili opozicionim strankama, mi puč nećemo da legalizujemo, oteta je policija, skoro potpuno, otete su mnoge fabrike, infastrukturni objekti, ustanove, institucije sistema, sve protivustavno i protivzakonito. Mi nećemo da dajemo legalitet tome, ali smo nudili kompromis. Jasno je kakvo je raspoloženje naroda bilo na ovim izborima, narodna volja je priznata po pitanju izbora predsednika Republike, međutim, puč se nastavlja i danas traje. Mi u puču nećemo da učestvujemo, nemamo policije, ne možemo ni da se suprotstavimo, ali nas zato niko ne može prisiliti da delujemo protiv svoje savesti. Vlada je spremna odmah na ostavku, ali Vlada misli da treba prvo doneti izborni zakon, i čitav set drugih zakona, a danas je usaglašeno prvih sedam sa ovog dnevnog reda, mada ovaj dnevni red nije baš precizan, mislim da bi morale neke tačke da promene redosled. Znači, već je između četiri ključna politička faktora, Srpske radikalne stranke, SPS-a, SPO-a i Demokratske opozicije Srbije postignut sporazum da se usvoji sedam zakona. O ostala četiri zakona vodiće se razgovori narednih dana, a sutra se precizira pitanje Vlade. Zakazan je sastanak rukovodilaca sve ove četiri političke grupacije, na kome će se pokušati da se iznađe saglasnost - da li će se Vlada rekonstruisati, koje će stranke ući u Vladu, koje ne. I naravno, da znate i vi i cela javnost, što se tiče Srpske radikalne stranke, ne po svaku cenu. Ukoliko postoji šansa da se dobrom voljom svih angažovanih političkih subjekata stvari vrate u ustavno i zakonsko stanje, onda ova vlada ima smisla. Ako ne postoji šansa da se sve to vrati u ustavno i zakonsko stanje, onda ćemo semi jednostavno razići, pa ako je puč, neka bude puč do kraja, ako je revolucija, onda neka bude revolucija do kraja, a revolucija je uvek jedno neustavno i protivpravno stanje. Zapamtite gospodo, posebno vi koji ste uvek bili protiv revolucije i hvalili se da ste kontrarevolucija. Časno je biti kontrarevolucionar.
Ima reč narodni poslanik Dragan Veselinov, šef Poslaničkog kluba Koalicije za Vojvodinu.
Ne radi se ovde, dame i gospodo narodni poslanici, ni o kakvom puču, ili o državnom udaru, kako kaže gospodin Vojislav Šešelj, potpredsednik Vlade, koja više ne postoji, već se ovde radi o našoj zemlji u proteklih četrnaestak dana, voljom naroda, narod je preuzeo vlast, i o tome se ovde radi. Na izborima koji su bili najteži u našoj istoriji, na izborima na koje je izašla Demokratska opozicija Srbije pod vašim zakonima, pod vašim okolnostima, izbornim zakonima, bez medijske podrške, uz neprekidne pretnje, uz neprekidne osude, uz policijska hapšenja i proganjanja, mi smo izašli pod najtežim okolnostima na izbore i narodnom voljom Demokratska opozicija Srbije je pobedila. To nije puč, to je pobeda, to je pobeda novog duha, to je pobeda koja nas vodi u sigurnu budućnost. I drugo, mi nismo odustali od predsedničkih izbora, pogrešno tumačite naše današnje razgovore. Mi smo se dogovorili da će se raspisati prevremeni izbori za Republičku skupštinu 17. decembra, a o predsedničkim izborima razgovaraćemo sutra. Dakle, mi ćemo o tome razgovarati. Niko nije odustao od raspisivanja predsedničkih izbora, već ćemo o tome razgovarati. Dakle, vi nedovoljno precizno razumete smisao našeg današnjeg govora. Ako mislite da će Demokratska opozicija Srbije da odustane od predsedničkih izbora i od konkretne promene vlasti, pa vi se varate, pa nema razloga da stanemo. Idemo do kraja. Vi ste bivši, pa ovo je duh, pa vi ste duhovi, pa vi ste aveti prošlosti, vi ste sapunica. Mi ne stajemo, poslednji put vas narod gleda ovde, za devet i po nedelja, gledaće ovde samo osmehe i najveću novost, divan dan dolazi.
Ima reč narodni poslanik Tomislav Nikolić.
Dame i gospodo narodni poslanici, sramota je od jednog profesora univerziteta da obmanjuje one kojima govori. Potpuno je jasno da se situacija u kojoj se nalazi Republika Srbija i odnos prema legalno izabranim organima Republike Srbije može nazvati pučem. Ovde se ne govori o pobedi na saveznim parlamentarnim izborima i saveznim predsedničkim izborima. Voljom naroda pobedio je Vojislav Koštunica. Nikada vi ne biste dokazali tu volju naroda da nije bilo Srpske radikalne stranke. Nama je drago što smo imali pravu kontrolu i što smo mogli da pomognemo da onaj koga narod hoće, na ovim izborima pobedi. Ali, sve ono što se dešavalo od četvrtka do danas, i što se produžava i dalje i prenosi na Srbiju, koja uopšte nije bila predmet izbora, mora da se nazove pučem. U njemu učestvujete vi koji organizujete ovo sve. Nije narodna volja da danas ulazite na fakultete, da preuzimate mesta o kojima odlučuje Vlada Republike Srbije. Vi kršite sve postojeće zakone danas, ovog dana, ovog časa, i onog časa kad ste sa nama razgovarali o tome kako ćemo mirno rešiti krizu u Srbiji, rešiti je zakazivanjem izbora 17. decembra, vi ste huškali i nagovarali da se nastavi puč. Vi to nastavljate i dalje, a zašto bi Vlada Srbije učestvovala u tome? Zašto bi Srpska radikalna stranka učestvovala u tome? Dami ovde postojimo kao Vlada, kao vladajuća stranka, a da vi za to vreme vršite puč, da ispadne da je Vlada Srbije saglasna sa pučem, da ispadne da vama Vlada Srbije daje legitimitet time što postoji, ne, ja mislim da je to potpuno bespredmetno i ja mislim da, kada usvojimo danas ovaj set zakona, mi više nemamo razloga o bilo čemu, osim o izborima sa vama da razgovaramo, i to opet na osnovu zakona koji donesemo danas. A o tome da mi sa vama razgovaramo, a da vi za to vreme razbijate brave, maltretirate fizički ljude, smenjujete ljude, koje vi ne možete da smenite, nelegalno, vaninstitucionalno, pištoljima, dugim naoružanjem, i da sebe istovremeno nazivate Demokratskom opozicijom Srbije, pa to je neshvatljivo. Da li je iko ikada od vas koji ste maltretirani, proganjani, za ove dve i po godine, da li je iko ikada od vas video pred sobom uperen pištolj od strane bilo koga od ovde prisutnih, koje nazivate diktatorima, nedemokratama, i već kako ih sve nazivate? Vi to niste nikada doživeli. Vi ste dovukli jedan buldožer u Beograd da ruši zgradu Savezne skupštine, poginulo je troje ljudi, niko se od vas ne izvini za te ljude koji su poginuli, nego kažete - nije mnogo. Danas ste rekli - narod je preuzeo vlast. U kojoj to državi narod preuzima vlast? Kako to preuzima narod vlast? Izborima - na izborima su učestvovali pojedinci i političke stranke. Čak su i SPS i JUL morali da priznaju poraz na ovim izborima, onako kako to oni uvek priznaju, i vi ste ih na to naterali. Vi ste ih na to naterali. Ali, tog dana je trebalo da prestane haos. Onog dana kada je Vojislav Koštunica makar položio zakletvu i prihvaćen od strane svih, trebalo je da zaustavite taj haos, gospodine Veselinov. Možda mi posle ovih izbora nećemo biti u ovoj skupštini, možda će i to biti narodna volja. Ali, ovaj haos u Srbiji nije narodna volja, gospodine Veselinov. Ovaj haos u Srbiji je američka volja. Vi sprovodite američku volju, gospodine Veselinov. Narod, kada bi imao vremena, kada bi imao sad televiziju, na kojoj bi neko drugi mogao da se pojavi, mogao bi da čuje i neku drugačiju istinu, pa makar da malo u glavi razmisli. Ali, mi radikali imamo takvu sudbinu, kad drži SPS državnu televiziju, nas nema na državnoj televiziji, kad drži Demokratska opozicija Srbije državnu televiziju, nas nema na državnoj televiziji. Sada možete da se nazovete demokratama taman toliko koliko se i SPS nazivao. [[Aplauz.]]
Ima reč Zoran Anđelković.
Mislim da su danas konstruktivni razgovori bili oko prevazilaženja ove situacije i nije reč da li su se sve političke partije složile oko izbora za predsednika Republike, već smo se dogovorili da te razgovore nastavimo sutra u 10,00 časova. Prema tome, Socijalistička partija nije rekla da li se slaže ili ne slaže, nego govorimo o političkoj racionalnosti Srbije i šta je najracionalnije za Srbiju i za građane Srbije. Najvažnije je ovog trenutka za Socijalističku partiju Srbije da u Srbiji bude mira i da ne bude krvoprolića. SPS nije najvažnija vlast, već mir i sigurnost građana. To što se ovih dana dešava nasiljem, to je ono što će sasvim sigurno narod osuditi. Kad je reč o glasanju koje je bilo pre tri nedelje, SPS je zadovoljna brojem osvojenih glasova. Nije zadovoljna što je DOS osvojio više, ali je zadovoljna onim koliko su građani Srbije ukazali poverenje SPS. Na osnovu toga i po broju glasova mi određujemo svoju poziciju. Ali, isto tako, ovde je reč o republičkim organima, ovde je reč o tome da ne može da se upada pištoljima u carinu i stavlja pištolj na čelo ljudima i da se traži preuzimanje vlasti i isterivanje iz iste. Svako će se skloniti sa one funkcije i sa onog mesta za koje će nadležni organida utvrde i da kažu da on nije tu. Kada je reč o saveznim institucijama, naravno, tamo gde je nadležna Savezna vlada ili Skupština Jugoslavije, kada je reč o republičkim institucijama, tamo gde je nadležna Vlada Republike Srbije. Sada se to ne događa, nego se nasilno preuzimaju funkcije. Nama je stalo da damo svaki doprinos koji je potreban, uključujući izbore, da se situacija u Srbiji stabilizuje, da u Srbiji vlada mir i da prestane bezakonje.
Ima reč dr Vojislav Šešelj, potpredsednik Vlade.
Dame i gospodo narodni poslanici, ponovo se desilo nešto što nije trebalo da se desi. Osporavana je narodna volja na predsedničkim izborima i na parlamentarnim, ali nismo stigli o tome ni da raspravljamo. Revolt naroda je bio opravdan i zbog tog revolta naroda i kršenja zakona u zatvor treba da idu članovi Savezne izborne komisije koji su krivi i članovi Saveznog ustavnog suda koji su krivi [[aplauz]] i pod velikim pritiskom naroda. Iz Srpske radikalne stranke priznata je narodna volja na predsedničkim izborima. Vojislav Koštunica je stupio na dužnost kao predsednik SR Jugoslavije i položio zakletvu. Do te tačke može se govoriti o opravdanom revoltu. Ovo što se dešava posle, to je čisto razbojništvo. Nama se, gospodo, ponovila Oktobarska revolucija, kao što je Lenjin pljačkao banke, sad neki drugi pljačkaju banke, a izgleda uzeli su svu policiju u svoje ruke. To nije moglo da se uradi jedne noći, ili jedne nedelje, ili jednog meseca, preuzimanje policije pod kontrolu mora da je trajalo najmanje godinu do dve dana. Mi znamo ko je mogao policiju da uzme pod kontrolu. Političke stranke sigurno nisu mogle. Neko je drugi tu veliki posao obavio. Tragično je to da je NATO pakt postigao, relativno mirnim putem, ono što bombardovanjem nije mogao. Ali, sad,šta je tu je. Mnogo ima krivice levičarskih stranaka što su se ovako izbori okončali i što je izborna procedura bila manjkava i neregularna, da je narod bio toliko iritiran, da glasa samo protiv, pa ma kakve posledice bile. Ali, sada dolazi otrežnjenje. Kako se mogu sa puškama banke zauzimati, javna preduzeća, društvene firme. Znate li ko je preuzeo Saveznu upravu carina? Izvesni Zabunović, glavni trgovac viskijem i cigaretama. A, izgleda i u dogovoru sa Kertesom (da li je ovde Kertes, izgleda nije). Zatim, uništavali su dokumenta kojima se mogla dokazivati njihova rabota u uvozu najprofitabilnijih akciznih roba. Ko još gde uništava dokumentaciju, to je pravo pitanje. Mi u tome nećemo da učestvujemo. Ako će se policija vratiti pod kontrolu Vlade, striktnu kontrolu Vlade, iz policije da se otklone svi oni koji ne izvršavaju svoje zadatke, ova vlada ima smisla, ali, da budem u vladi koja će glumiti da vlada i omogućiti da se legalizuje otimačina državnih institucija, ustanova, preduzeća, neću ni po cenu života. Ali, kao svaka revolucija i ova će početi da jede svoju decu, očigledno je to. Jer, dok ima neograničenih količina plena, oni se lako raspoređuju, a kada se u prvi mah sav plen raspodeli, onda će početi međusobna otimačina, ko će više, ko će manje. Dakle, kada se izađe iz legalnog stanja onda vlada zakon jačeg, onda se pojavljuje drumsko razbojništvo. Ovde se postavlja pitanje da li ćemo se mi složiti sa drumskim razbojništvom ili nećemo. Ne smemo se složiti. Ni jedna stranka koja je u parlamentu ne bi smela da se složi. Ne bi smele ni vanparlamentarne stranke. Ovo su bili savezni i lokalni izbori. Na lokalnom nivou, koliko znam, nigde nije bilo ometanja preuzimanja vlasti, ali je negde, takođe, vlast na juriš preuzimana, kao u Beogradu. Zakazali nam konstituisanje Gradske skupštine 16., a preuzeli 10 dana ranije, mene nisu hteli ni da pozovu. Jedini sam iz Srpske radikalne stranke, tamo je 105 DOS-ovaca, nisu smeli da me pozovu na to konstituisanje. Došao bih, kao na krilima, uveravam vas. Nisu hteli, nisu smeli. Savezna vlada nije konstituisana. Ko zna ko će je konstituisati, možda levičarske partije, možda DOS sa SNP, sve je u igri. Ali, ne mogu se preuzimati savezne institucije dok se ne konstituiše Savezna vlada. A, oni uzimaju carine, uzimaju Narodnu banku. Šta im je još sve palo na pamet da uzmu? Sve, a vlade nema. Šta je to? Da li je to legalno i ustavno stanje, možemo li to opravdati? Nema tog revolta koji može opravdati puč. Revolt može biti opravdanje za demonstracije, za uporne demonstracije, za odlučne demonstracije, ali revolt ne može biti opravdanje za puč, a puč se već desio. Sada bi DOS da nađe pokriće za taj puč, a mi nećemo da mu damo pokriće. Ja sam danas na ovom sastanku nudio ispred Srpske radikalne stranke da uđu u Vladu, da i radikali i SPS i SPO izvestan broj ministarskih fotelja izdvojimo, da DOS uđe u Vladu. Gde da uđu? Rekli smo tamo gde ste već oteli. Da uzmu energetiku. Preuzeli su Kolubaru, akumulacije u veštačkim jezerima su prazne. Kada su već preuzeli Kolubaru, neka preuzmu odgovornost za celu energetiku. Preuzeli su mnoge bolnice. Rekao sam danas, hajde, neka bude i vaš ministar zdravlja. I, zalihe lekova su oteli i "Hemofarm" i sve. (Glas iz sale: Šta će Bojić?) Pitajte Bojića, šta će on, nemojte mene sada. Ja znam šta ću ja. Neće ni da uzmu Ministarstvo zdravlja. Nudio sam da DOS preuzme Ministarstvo prosvete. Preuzeli su osnovne škole, srednje škole, otimaju fakultete, pa neka bude njihov ministar prosvete.Eto im šanse da se legalizuje stanje, da se sredi situacija. Neće ni to da preuzmu. Neće ni to da preuzmu. Hvale se... e, to se sada dogovaramo mi radikali i SPO ko će od nas to da uzme. Mi radikali bi da naš bude ministar policije, SPO njihov, pa ćemo tu negde da tragamo za rešenjem. Međutim, hvale se da imaju gotova rešenja za penzijsko osiguranje. Danas sam rekao - neka iz DOS-a bude republički ministar za penzijsko i socijalno osiguranje, za rad, kako se to već zove. Neće ni to. Kažu - njihov ministar policije, a sve ostalo nije važno. E, pa ne može ni tako. Može njihov ministar policije, ali u revolucionarnoj vladi, u komandi revolucije. Kroz ovaj parlament ne verujem da to može proći. Što se tiče poslanika Srpske radikalne stranke mogu nas sve izvesti na streljanje, ali našu saglasnost neće dobiti za puč. I, to onda otvoreno, rezolutno kažu, ili će se sve vratiti u normalno, ustavno i zakonsko stanje, pa da imamo regularne izbore, predložili smo najbolji mogući izborni zakon, spremni smo na kontrolu izbora sa svim strankama da sprovedemo, ali bez izbora, da neko otima vlast - ne može. Ne može uz našu saglasnost. Može puškama. Ovde je već puškama otimana vlast pa nam se desila velika tragedija. Iza ovog puča ne krije se ništa dobro. Rekao sam gospodi iz DOS-a, evo pošto vi mašete obećanim milijardama, lepo preuzmite ova ministarstva koja su najteža pa uložite te milijarde. Ako ste za ova dva meseca uspešni, Ministarstvo energetike i Ministarstvo penzijskog osiguranja,Ministarstvo zdravlja,Ministarstvo prosvete, pa narod će 100% za vas glasati na republičkim izborima. Ko smo mi onda pored vas uspešnih? Ali, oni znaju da su laži da će dobiti pare i zato treba osvojiti na juriš. Na juriš mogu da nas pobiju, ali nam ne mogu mozgove isprati.
Molim vas, pošto je narodni poslanik Milan Miković povukao ovaj zakon, on ne ide u dnevni red. Izvinjavam se, ne radi se o zakonu, nego o nepoverenju Vladi. Izvolite.
Gospodo narodni poslanici, ovde je rečeno da se pištoljima i puškama upada na Univerzitet. Nije tačno. Da vas podsetim - dan uoči ovog događaja, od četvrtka, Vlada Republike Srbije je imenovala dekane i rektore da bi ih uključila - [[glas iz sale se ne čuje]] ima pravo, znam to gospođo, vrlo dobro znam - da bi ih uključila u borbu protiv nastavnika i studenata. Dekani i rektori ... lupate vi godinama, ... dekani i rektori sami daju ostavke. Da li ste čuli šta je rektor Univerziteta u Nišu danas u svojoj ostavci napisao? "Dajem ostavku i tražim ostavku predsednika SPS-a Slobodana Miloševića i generalnog sekretara SPS-a Gorice Gajević." To je uradio vaš potpredsednik Gradskog odbora u Nišu profesor Branimir Đorđević, koji je poznat kao čovek koji u kritičnim trenucima bira stranu koja pobeđuje. Prema tome, to su vaši kadrovi. Prema tome, nikakve hajdučije ... molim vas ... imam ja živce.
Dozvolite narodnom poslaniku da govori. Molim vas, ...
Da rezimiram...
Molim vas gospodine Vakiću nemojte sa mesta. Tražite reč, pa izađite.
Da rezimiram. Nema govora o hajdučiji, o partizanštini na univerzitetima. Dekani i rektori sami daju ostavke... Rezimirao sam, molim vas, da se ne koristite ovakvim neistinama.
Ima reč ministar informisanja Aleksandar Vučić.
Poslanik sam.
Narodni poslanik.
Dame i gospodo narodni poslanici, računao sam da poslanici SPO-a nisu iz DOS-a, ali izgleda da su oni u svojoj političkoj nemoći počeli po svaku cenu da se uključuju u DOS. Ja moram da ukažem na nekoliko stvari, pošto je ovde bilo reči o kršenju Ustava i kršenju zakona, koje nisu izgovorene. Formirane su u ovoj zemlji, čuli su svi, nekakvi krizni štabovi koji odlučuju o svemu. Odlučuju o životima ljudi. Nešto slično narodnooslobodilačkim odborima u Drugom svetskom ratu. Sećate se, to je u Foči prvo bilo 1942. godine, pa se onda to nastavilo sve do 1945, a onda je stvoren NOF. Vi to znate gospodine Tomiću bolje, ispravite me ako pogrešim ...
Ja sam tada bio dete.
Ja sam, gospodine Tomiću, mislio da nikada to neću doživeti. Rođen sam 25 godina posle 1945. Mnogo sam čitao o 1945, o svemu što se zbivalo, pa i o 1948, o Golom otoku i o svemu. Mislio sam da mi se to nikada neće dogoditi. A, to se dogodilo evo kad kažu da je demokratija pobedila. I takva demokratija je pobedila, da su počeli da prete na televiziji. Sinoć ste mogli da gledate izvesnog Dinkića koji preti bezmalo linčom svima koji ne misle kao on, koji hoće svim poslanicima koji tako ne misle, a čuli ste, da se malo razonodimo u svoj ovoj muci i nesreći za naš narod, kaže kako čuvaju sada platni promet i ne znam šta. Kažu - došao mu jedan pa prijavio "dobio sam dozvolu od Dragoljuba Mićunovića da 150.000 dinara prebacim nekoj firmi". A on je zvao Dragoljuba Mićunovića da proveri da li je on njemu dao dozvolu. Verovali ili ne, u ovoj zemlji Dragoljub Mićunović i krizni štab odlučuju može li neko nekome da prebaci 150.000 dinara. Eto, dotle smo došli. U kom to ustavu piše? U kojim to zakonima piše? Pitam Manojla Vukotića, preuzeo "Večernje novosti", doneo ovoliki pečat da lupa, ko te je postavio Vukotiću na to mesto? Ćute, ne znaju šta da kažu. Kažu kao Veselinov - doveo narod. Nemojte, to smo gledali u partizanskim filmovima Veljka Bulajića, računali smo da se ta priča završila. Vi možete da vršite pritisak kakav hoćete. Možete da dovodite i ove iz OTPOR-a, i ove iz DOS-a i kog god hoćete možete ispred da dovodite, i da imate pet, deset, i pedeset i sto hiljada ljudi, da nam pretite puškama, ubistvima, buldožerima i bagerima, čime god hoćete, nećete nas ubediti da ste u pravu. Nećete nas ubediti i borićemo se, kao što smo se borili protiv levičara, posebno protiv JUL-a, kao što smo bili, nisam imao tu sreću, ali ostali čelnici SRS, po zatvorima, a vidim da mi pod vlašću NATO pakta ni to ne gine. Ali, ne brinite, nimalo se ne bojim. Hvala.
Zahvaljujem. Molim vas, prelazimo na sedmu tačku. 7. Poslanička grupa Srpskog pokreta obnove predložila je da se dnevni red ove sednice dopuni i po hitnom postupku razmotri Predlog zakona o ukidanju Zakona o univerzitetu. Da li predstavnik predlagača, narodni poslanik Milan Miković, želi reč? (Ne.) Molim narodne poslanike da radi utvrđivanja kvoruma ubace svoje kartice u poslaničke jedinice. Imamo kvorum. Stavljam na glasanje predlog Poslaničke grupe Srpskog pokreta obnove da se dnevni red dopuni i po hitnom postupku razmotri Predlog zakona o ukidanju Zakona o univerzitetu. Za su glasala 43, protiv 148, uzdržana su tri, nije glasalo 12, ukupno je prisutno 206 narodnih poslanika. Konstatujem da Narodna skupština nije prihvatila ovaj predlog. 8. Poslanička grupa Srpskog pokreta obnove predložila je da se dnevni red ove sednice dopuni i, po hitnom postupku razmotri - Predlog zakona o utvrđivanju važenja Zakona o univerzitetu. Da li predstavnik predlagača narodni poslanik Milan Miković, želi reč? (Želi.) Ima reč Milan Miković, šef Poslaničke grupe Srpskog pokreta obnove.
Gospodine predsedniče, dame i gospodo, ova dva predloga zakona smo stavili pred vas u želji da se na ovaj način reše pitanja vezana za univerzitet, za studente, za naučno istraživački rad na fakultetima, za materijalni položaj univerziteta, za odlivanje ogromnog broja stručnih kadrova sa fakulteta. Mi smo potpuno bili ubeđeni da je to stvar u pogledu koje svi imamo isti interes, da to pitanje bude regulisano na način koji obezbeđuje .....
Molim vas, dozvolite gospodinu Mikoviću da govori.
Mislim da postojeći Zakon o univerzitetu temelji na ideološkim osnovama i da je neprihvatljiv za univerzitet. Autonomija univerziteta je potupno ukinuta. Primenom odredaba ovog zakona došlo je do katastrofalnih posledica i po obrazovanje i po sve ostalo što se radi na fakultetima. Nije slučajna stvar zbog čega se ova skupština na taj način obračunava sa mladim ljudima, koji treba da predstavljaju budućnost ove zemlje i koji treba da zaista vuku ovu zemlju napred, u Evropu i svet. Vi ćete im objasniti zbog čega smatrate da Zakon o univerzitetu, koji više ne poštuju ni oni koji su dobili i mesta dekana i mesta rektora, treba i dalje da ostane sa svim onim posledicama koje postoje. Vi ćete im objašnjavati zbog čega smatrate da najviše telo u ovoj Republici zauzima takav stav i takav odnos prema mladoj generaciji, a oni, verujte, umeće da se izbore za svoja prava. Živeli.
Zahvaljujem. Molim narodne poslanike da postave svoje kartice u poslaničke jedinice. Imamo kvorum. Stavljam na glasanje predlog Poslaničke grupe Srpskog pokreta obnove da se dnevni red dopuni i po hitnom postupku razmotri - Predlog zakona o utvrđivanju važenja Zakona o univerzitetu. Za je glasalo 40, protiv 138, uzdržana tri, nije glasalo 14. Ukupno je prisutno 195 narodnih poslanika. Konstatujem da Narodna skupština nije prihvatila ovaj predlog. 9. Grupa od 49 narodnih poslanika Poslaničke grupe Socijalističke partije Srbije i poslanička grupa Jugoslovenske levice predložili su da se dnevni red dopuni i da prva tačka dnevnog reda sednice bude - Formiranje anketnog odbora Narodne skupštine Republike Srbije, radi utvrđivanja činjenica vezanih za ubistvo Radovana Stojčića i ubistvo Zorana Todorovića. Da li predstavnik predlagača želi reč? (Ne želi.) Molim narodne poslanike da, radi utvrđivanja kvoruma, postave svoje kartice u poslaničke jedinice. Imamo kvorum. Stavljam na glasanje predlog grupe od 49 narodnih poslanika Poslaničke grupe Socijalističke partije Srbije i Poslaničke grupe Jugoslovenske levice, da se dnevni red dopuni i da 1. tačka dnevnog reda sednice bude - Formiranje anketnog odbora Narodne skupštine Republike Srbije radi utvrđivanja činjenica vezanih za ubistvo Radovana Stojčića i ubistvo Zorana Todorovića. Za je glasalo 179, protiv jedan, uzdržan jedan, nije glasalo 12. Ukupno su prisutna 193 narodna poslanika. Konstatujem da je Narodna skupština prihvatila ovaj predlog. 10. Grupa od 45 narodnih poslanika Poslaničke grupe Srpskog pokreta obnove predložila je da se dnevni red dopuni i da prva tačka dnevnog reda sednice bude - Formiranje anketnog odobra Narodne skupštine Republike Srbije, radi utvrđivanja činjenica vezanih za nestanak Ivana Stambolića. Da li predstavnik predlagača narodni poslanik Milan Miković, želi reč? (Želi.) Ima reč Milan Miković, šef Poslaničkog kluba Srpskog pokreta obnove.
Gospodine predsedniče, dame i gospodo, ovo je jedno od aktuelnih pitanja, nije jedino i nadam se da nije najteže, ali u ovoj zemlji, ako nestane čovek koji je bio na njenom čelu onda svi treba da se zabrinemo, u kojoj meri smo svi mi sigurni i bezbedni ako oni, onaj mali broj ljudi koji su jednog trenutka bili na čelu ove zemlje, nestanu bez traga. Bez ikakvog traga nestao je Ivan Stambolić. On nije bio naš partijski kolega, nikada nije bio na našoj strani, ali nismo mi ovde samo zbog ljudi koji su na našoj strani. Mi smo ovde da svim ljudima, svim porodicama, na isti način pružimo mogućnost i da žive normalno, da budu bezbedni i da njihovi o njima ne moraju da brinu. Samo ova činjenica je bila potupno dovoljna da ministar za unutrašnje poslove podnese ostavku. U celom svetu tako se dešava. I mi smo iz tih razloga prihvatili da se ovo pitanje raščisti, ne zaboravljajući da postoje desetine i desetine ljudi koji su nastradali, koji su ostali i bez života i za koje ova vlast uopšte nije dala nikakav izveštaj, niti je ukazala u kom pravcu treba tražiti tragove svega toga. E, u takvoj situaciji, svi prigovori koji mogu da se stavljaju drugima da su nešto propustili, su sasvim daleko od toga ako državna vlast ne preduzima nikakve mere i ne smatra se odgovornom što to ne čini. Hteo bih još na jednu stvar da ukažem. Za sada, jednu tačku dnevnog reda imamo, a to je pitanje formiranja anketnog odbora Narodne skupštine radi utvrđivanja činjenica vezanih za pogibiju četvorice funkcionera SPO-a, pre godinu dana. Sada smo malo pre usvojili predlog da se usvoji, da se formira još anketni odbor. Mi vam predlažemo da se formira i ovaj anketni odbor, ali dozvolite, ne mogu anketni odbori da reše sva ta pitanja, ali mogu anketni odbori da utvrde da neki ne vrše svoje funkcije, ne obavljaju svoje dužnosti, ne smatraju da treba braniti ljude, njihova prava i njihove slobode. U konkretnoj situaciji, suočićemo se sa još jednom činjenicom. Sa činjenicom da nam predstoji mogućnost da za dva, tri dana ili nedelju dana ostanemo bez skupštine. U takvoj situaciji, ako bi došlo do raspuštanja Skupštine, mislim da bismo morali u svim ovim slučajevima u kojima smo se odlučili za formiranje anketnih odbora, da zaista ovlastimo anketne odbore da završavaju svoje poslove i ako izveštaje nisu u mogućnosti da podnesu u ovoj skupštini, da ih podnesu Narednoj skupštini koja će sigurno biti formirana ili nakon izbora ili nakon svega ovoga. Mislim da samo na taj način, i uz punu saradnju anketnog odbora sa MUP-om i Ministarstvom pravde, možemo bar ovoliko da učinimo za sve te koji su stradali ili kojih nema.
Hvala. Molim narodne poslanike da, radi utvrđivanja kvoruma, ubace svoje kartice u poslaničke jedinice. Imamo kvorum. Stavljam na glasanje predlog grupe od 45 narodnih poslanika Poslaničke grupe Srpskog pokreta obnove da se dnevni red sednice dopuni i da prva tačka dnevnog reda sednice bude - Formiranje anketnog odbora Narodne skupštine Republike Srbije radi utvrđivanja činjenica vezanih za nestanak Ivana Stambolića. Za je glasalo 184, protiv niko, uzdržan niko, nije glasalo 14 narodnih poslanika, ukupno je prisutno 198 narodnih poslanika. Konstatujem da je Narodna skupština prihvatila ovaj predlog. Pošto je 17,00 časova, predlažem da nastavimo sa utvrđivanjem dnevnog reda, da li ste saglasni? (Da.) Da li ima neko predlog do kada da radimo? (Ne.) Poslanička grupa Srpskog pokreta obnove je predložila da se dnevni red ove sednice dopuni tačkom - poslanička pitanja. Da li predstavnik predlagača, narodni poslanik Milan Miković, želi reč? (Ne.) Molim narodne poslanike da ubace svoje kartice u poslaničke jedinice. Imamo kvorum. Stavljam na glasanje predlog Poslaničke grupe Srpskog pokreta obnove da se dnevni red dopuni tačkom - poslanička pitanja. Za je glasalo 186, jedan protiv, uzdržan niko, nije glasalo osam narodnih poslanika, ukupno je prisutno 195 narodnih poslanika. Konstatujem da je Narodna skupština prihvatila ovaj predlog. Predlog za promenu redosleda pojedinih tačaka dnevnog reda. Grupa od 44 narodna poslanika Poslaničke grupe SPO-a predložila je da prva tačka dnevnog reda ove sednice bude - Predlog za formiranje anketnog odbora Narodne skupštine Republike Srbije radi utvrđivanja činjenica vezanih za pogibiju četvorice visokih funkcionera SPO-a, 3. oktobra 1999. godine, koji je podnela Narodnoj skupštini 5. oktobra 2000. godine. Molim narodne poslanike da ubace svoje kartice u poslaničke jedinice. Imamo kvorum. Stavljam na glasanje predlog grupe od 44 narodna poslanika Poslaničke grupe SPO-a da se Predlog za formiranje anketnog odbora Narodne skupštine Republike Srbije radi utvrđivanja činjenica vezanih za pogibiju četvorice visokih funkcionera SPO-a 3. oktobra 1999. godine, razmatra kao prva tačka dnevnog reda ove sednice. Rekli ste da ima još jedna tačka. Izvolite. Stevo Dragišić.
Pošto smo prihvatili predlog da formiranje anketnog odbora radi utvrđivanja činjenica vezanih za pogibiju četvorice funkcionera SPO-a bude prva tačka, predlažem sledeći redosled tačaka u dnevnom redu. Da se kao druga tačka razmatra Predlog zakona o izboru narodnih poslanika, kao treća tačka Predlog zakona o ukidanju Zakona o javnom informisanju, kao četvrta tačka Predlog zakona o utvrđivanja važenja Zakona o javnom informisanju, kao peta tačka Predlog zakona o JP RTS. Šesta tačka da bude Predlog zakona o izmenama Zakona o akcizama i porezu na promet. Sedma tačka Predlog zakona o prestanku važenja Zakona o sredstvima solidarnosti za zaposlene koji su privremeno ostali bez posla usled ratnih dejstava. Kao osma tačka da se razmatra Predlog grupe SPS - JUL da se formira anketni odbor koji će utvrditi činjenice vezane za ubistvo Radovana Stojčića i ubistvo Zorana Todorovića. Zatim, da se kao deveta tačka razmatra predlog Poslaničke grupe SPO-a za formiranje anketnog odbora radi utvrđivanja činjenica vezanih za nestanak Ivana Stambolića. Da se kao deseta tačka razmatra Predlog zakona o osnivanju JP za novinsko-izdavačku i radio- difuznu delatnost "Politika" AD. Kao 11. tačka Predlog zakona o privatizaciji. Kao 12. tačka Predlog zakona o izmenama i dopunama Zakona o lokalnoj samoupravi. I, kao 13. tačka Predlog zakona o Vladi i ministarstvima Republike Srbije.
Samo ovaj redosled da se promeni da prvo ide Zakon o privatizaciji, pa onda ovaj drugi.
Kao 10. tačka Zakon o privatizaciji, kao 11. tačka Zakon o osnivanju javnog preduzeća za novinsko-izdavačku i radio-difuznu delatnost "Politika" AD.
Zahvaljujem. Čuli ste predloge za izmenu redosleda tačaka dnevnog reda. Molim narodne poslanike da postave svoje kartice u poslaničke jedinice radi utvrđivanja kvoruma. Imamo kvorum. Stavljam na glasanje predlog Steve Dragišića o redosledu tačaka, kako je on izneo. Za je glasalo 186 narodnih poslanika, niko protiv, tri su uzdržana, 10 nije glasalo, ukupno je prisutno u sali 199 narodnih poslanika. Konstatujem da je Narodna skupština prihvatila ovaj predlog većinom glasova. Pošto smo se izjasnili o svim predlozima za izmene i dopune predloženog dnevnog reda, molim narodne poslanike da se izjasnimo o dnevnom redu sednice u celini. Molim narodne poslanike da postave svoje kartice u poslaničke jedinice radi utvrđivanja kvoruma. Imamo kvorum. Stavljam na glasanje predlog dnevnog reda sednice u celini. Za je glasalo 182, niko nije protiv, dva su uzdržana, 10 nije glasalo, ukupno su prisutna u sali 194 narodna poslanika. Konstatujem da je Narodna skupština većinom glasila utvrdila dnevni red Prve sednice Drugog redovnog zasedanja Narodne skupštine Republike Srbije u 2000. godini u celini. Molim službu Narodne skupštine da pripremi prečišćeni tekst dnevnog reda sednice i uruči ga narodnim poslanicima. D N E V N I R E D 1. Predlog za formiranje Anketnog odbora Narodne skupštine Republike Srbije radi utvrđivanja činjenica vezanih za pogibiju četvorice visokih funkcionera Srpskog pokreta obnove 3. oktobra 1999. godine, koji je podnela grupa od 44 narodna poslanika Poslaničke grupe Srpskog pokreta obnove, 2. Predlog zakona o izboru narodnih poslanika, koji je podnela grupa od 76 narodnih poslanika Poslaničke grupe Srpske radikalne stranke, 3. Predlog zakona o ukidanju Zakona o javnom informisanju, koji je podnela grupe od 83 narodna poslanika Poslaničke grupe Srpske radikalne stranke, 4. Predlog zakona o utvrđivanju važenja Zakona o javnom informisanju, koji je podnela grupa od 83 narodna poslanika Poslaničke grupe Srpske radikalne stranke, 5. Predlog zakona o Javnom preduzeću Radio-televizija Srbije, koji je podnela grupa od 83 narodna poslanika Poslaničke grupe Srpske radikalne stranke, 6. Predlog zakona o izmenama Zakona o akcizama i porezu na promet, koji je podnela grupa od 74 narodna poslanika Poslaničke grupe Srpske radikalne stranke, 7. Predlog zakona o prestanku važenja Zakona o sredstvima solidarnosti za zaposlene koji su privremeno ostali bez posla usled ratnih dejstava, koji je podnela grupa od 76 narodnih poslanika Poslaničke grupe Srpske radikalne stranke, 8. Formiranje anketnog odbora Narodne skupštine Republike Srbije radi utvrđivanja činjenica vezanih za ubistvo Radovana Stojčića i ubistvo Zorana Todorovića, koji je podnela grupa od 49 narodnih poslanika Poslaničke grupe Socijalističke partije Srbije i Poslanička grupa Jugoslovenske levice, 9. Formiranje anketnog odbora Narodne skupštine Republike Srbije radi utvrđivanja činjenica vezanih za nestanak Ivana Stambolića, koji je podnela grupa od 45 narodnih poslanika Poslaničke grupe Srpskog pokreta obnove, 10. Predlog zakona o privatizaciji, koji je podnela grupa od 83 narodna poslanika Poslaničke grupe Srpske radikalne stranke, 11. Predlog zakona o osnivanju Javnog preduzeća za novinsko izdavačku i radio-difuznu delatnost "Politika" A.D., koji je podnela grupa od 83 narodna poslanika Poslaničke grupe Srpske radikalne stranke, 12. Predlog zakona o izmenama i dopunama Zakona o lokalnoj samoupravi, koji je podnela grupa od 75 narodnih poslanika Poslaničke grupe Srpske radikalne stranke, 13. Predlog zakona o Vladi i ministarstvima, koji je podnela grupa od 75 narodnih poslanika Poslaničke grupe Srpske radikalne stranke, 14. Poslanička pitanja. Prelazim na rad po utvrđenom dnevnom redu. Prelazim na 1. tačku dnevnog reda: – PREDLOG ZA FORMIRANjE ANKETNOG ODBORA NARODNE SKUPŠTINE REPUBLIKE SRBIJE RADI UTVRĐIVANjA ČINjENICA VEZANIH ZA POGIBIJU ČETVORICE VISOKIH FUNKCIONERA SRPSKOG POREKTA OBNOVE 3. OKTOBRA 1999. GODINE Primili ste navedeni predlog, koji je podnela grupa od 44 narodna poslanika poslaničke grupe Srpskog pokreta obnove. Otvaram jedinstveni pretres. Da li predstavnik predlagača želi reč? (Ne.) Da li neko od narodnih poslanika želi reč? Ima reč narodni poslanik Aleksandar Čotrić.
Gospodine predsedniče, gospodo narodni poslanici, malopre smo obavešteni od bivšeg ministra unutrašnjih poslova gospodina Vlajka Stojiljkovića da podnosi ostavku na tu funkciju tobože zbog toga što je dosadašnja njegova funkcija nespojiva sa njegovim izborom za saveznog poslanika. Ali, moram da kažem da je to providan pokušaj da se izbegne rasprava o njegovoj odgovornosti za vršenje funkcije na dosadašnjem visokom položaju. Ministar policije, gospodin Vlajko Stojiljković je zaista učinio puno toga što je u suprotnosti sa zakonom, Ustavom ove zemlje. Jedan od najeklatantnijih primera za to je nesposobnost policije da za više od godinu dana saopšti činjenice vezane za zločin na Ibarskoj magistrali, kada su u pokušaju ubistva predsednika SPO gospodina Vuka Draškovića ubijena četiri člana ove stranke. Gospodin Vlajko Stojiljković je bio dužan da za to vreme obavesti javnost, porodice poginuliho činjenicama, koje se u svakoj pravno uređenoj državi saznaju za svega nekoliko časova. Gospodine Stojiljkoviću, ja Vas molim da pokažete malo strpljenja. Mi iz SPO smo više od godinu dana strpljivo čekali da saopštite činjenice vezane za ovaj monstruozni zločin, kada su izgubljena četiri mlada života u tom zločinu, koji je bio spreman protiv predsednika najveće opozicione stranke, gospodina Draškovića. Prema tome, niste saopštili ono što je trebalo da se saopšti i što se zna u svakoj pravnoj državi za svega nekoliko časova. A to je: ko je vlasnik kamiona - ubice, napunjenog peskom i eksplozivom, koji se ustremio na automobil u kome se nalazio gospodin Drašković; ko je vlasnik registarskih tablica tog kamiona - ubice; zašto nema tog registarskog broja u službenoj kompjuterskoj evidenciji MUP-a. Zbog toga što policija i pravosudni organi ove zemlje nisu radili svoj posao, SPO je bio prinuđen da formira pravno-ekspertski tim, kojije nepobitno utvrdio izvesnu umešanost pripadnika Službe državne bezbednosti u ovo nedelo. Isto tako, trebalo je saopštiti zbog čega je odbijena krivična prijava SPO protiv načelnika Službe državne bezbednosti Srbije, gospodina Radeta Markovića i protiv načelnika Službe državne bezbednosti Beograda, gospodina Milana Radonjića. Zato što to nije učinjeno na vreme, isti ljudi, iste službe organizovali su novi atentat 15.06. ove godine na predsednika SPO gospodina Vuka Draškovića. Tada je gospodin Drašković zaista samo božjim proviđenjem preživeo, iako su ga dva kuršuma pogodila u glavu. Crnogorska policija, crnogorsko pravosuđe je brzo reagovalo, utvrdilo ko su bili neposredni izvršioci i privelo atentatore, ali je istovremeno Viši sud iz Podgorice raspisao poternicu za ljudima, koji su takođe bili umešani u ovaj atentat, a koji su, kako je utvrđeno, bili poslati iz Beograda. Dakle, Viši sud iz Podgorice je raspisao poternicu za Dušanom Spasojevićem i Miletom Lukovićem, koje već puna tri meseca MUP Republike Srbije odbija da isporuči crnogorskom pravosuđu. Ti ljudi se nalaze još uvek pod zaštitom MUP Srbije, iako je, kao što smo čuli, to ministarstvo u potpunom rasulu. Prema našim informacijama, ti ljudi se pripremaju i dalje na nekim objektima Službe državne bezbednosti u njihovim streljanama, da dovrše svoj krvavi posao, koji nisu uspeli, na svu sreću, da izvrše 15.06. ove godine. Osnovni cilj je bio da se fizički likvidira predsednik najveće opozicione stranke i da se na taj način SPO, kao najveća demokratska opoziciona stranka, obezglavi, da joj se umanje šanse na izborima. Nažalost, delimično ste u tome uspeli, ali nemojte misliti da ste uništili SPO. SPO je stranka koja će pokazati svoju pravu punu snagu sada, kada se naš predsednik, gospodin Vuk Drašković vratio u Srbiju, kada će na predstojećim izborima moći, poput drugih lidera stranaka, da učestvuje u kampanji, da predvodi SPO, koji će ponovo biti ne samo najveća opoziciona stranka, nego će biti najveća stranka u Srbiji. Ja moram da upozorim još jednom bivšeg ministra policije i da zatražim od njega da ove činjenice što pre saopšti, da sarađuje sa Anketnim odborom Skupštine Srbije, jer sama činjenica da Skupština, kao najviši zakonodavni organ u Srbiji, formira Anketni odbor i na taj način preuzima nadležnosti MUP-a, pokazuje da policija nije radila svoj posao i da je potrebno da se u istragu uključe i narodni predstavnici, i, ako gospodin Vlajko Stojiljković ne budekooperativan, ako ne bude sarađivao oko utvrđivanja ovih činjenica, sigurno je da će i on snositi krivičnu odgovornost zbog toga što Ministarstvo, na čijem čelu je bio, nije radilo svoj posao, što je sakrivalo činjenice i što je sprečavalo da se pred licem pravde nađu ubice koje su krive što se na Topčiderskom groblju u Beogradu nalaze grobovi četiri mlada čoveka.
Hvala. Da li još neko od narodnih poslanika želi reč? Ima reč Narodni poslanik Bojana Ristić.
Poštovano Predsedništvo, dame i gospodo poslanici, želim pre svega da pozdravim novu Jugoslaviju - dobar dan nova Jugoslavijo (glasovi iz sale: dobro veče). Nešto vam se pobrkalo, još je dan. Danas valjda ima ko da čuje istinu o pogibiji Veselina Boškovića, Zvonka Osmajlića, Dragana Vušurovića i Vučka Rakočevića. Trećeg oktobra prošle godine, u selu Petka kod Lazarevca, pokušano je ubistvo predsednika SPO, Vuka Draškovića. U udesu, u dvoja kola poginuli su svi, osim predsednika SPO-a. Da nije reč o saobraćajnom udesu, nego o pokušaju ubistva Vuka Draškovića, govore brojni dokazi. Dokazi su predati nadležnim istraživačko-sudskim organima, ali je istraga zaustavljena. Čak nije utvrđeno niko je vlasnik kamiona, niti ko je vlasnik registarskih tablica kamiona kojim je počinjeno četvorostruko ubistvo. Neko je želeo da pred izbore nestane Vuk Drašković sa političke scene Srbije, a na to ukazuje i novi pokušaj ubistva predsednika SPO-a 15. juna u njegovom stanu u Budvi. Dvojica terorista, Dušan Spasojević i Mile Luković, nisu uhapšeni i predati Višem sudu u Podgorici, mada je za njima raspisana poternica. SPO nema pravo da zaboravi ubistvo četvorice funkcionera, niti pokušaj atentata na Vuka Draškovića. SPO zato traži formiranje Anketnog odbora radi utvrđivanja činjenica vezanih za pogibiju četvorice visokih funkcionera SPO-a 3. oktobra 1999. godine. SPO želi istinu i u svim ostalim političkim ubistvima, istinu o otmici Ivana Stambolića, istinu o svim političkim hapšenjima i istinu o batinanju i progonu neistomišljenika režima Slobodana Miloševića, istinu o hapšenjima i privođenjima aktivista "Otpora", opozicionih stranaka, nevladinih organizacija, novinara i svih drugih građana Srbije. Očekujemo da sada mediji ne ćute o pokušajima ubistva predsednika SPO-a, Vuka Draškovića, o hapšenju članova njegovog obezbeđenja, niti o progonu i stradanju brojnih članova SPO-a, koji su proteklih 10 godina ugradili sebe u temelje demokratije u Srbiji. Ako je ovo nova Srbija, ako su progledali RTS, Tanjug, Radio Beograd, Politika, Borba i drugi mediji, ako više nema jednoumlja u Srbiji, ako imamo demokratsku vlast, trebalo bi da sada možemo da saznamo istinu o pogibiji četvorice funkcionera SPO-a. Verujemo da sada niko ne želi da zaustavi istragu. U ime demokratije, u ime nove Jugoslavije, u ime porodica poginulih, SPO ima i traži pravo na istinu. Tražimo i odgovornost nadležnih organa zbog prikrivanja zločinaca. Tražimo pravdu i suđenje ubici i organizatorima zločina. Gotov je diktatorski režim Slobodana Miloševića. Nije gotovo za ubice Veselina Boškovića, Zvonka Osmajlića, Vučka Rakočevića i Dragana Vušurovića. Čekamo dan kada će ova skupština i pravosuđe Srbije reći - gotovo je lažima, obmanama i nerasvetljenim ubistvima. Hvala.
Hvala. Da li se još neko javlja za reč? Ne javlja se. Ako se niko ne javlja za reč, zaključujem jedinstveni pretres. Molim narodne poslanike da postave svoje kartice u poslaničke jedinice (imamo kvorum). Stavljam na glasanje Predlog za formiranje Anketnog odbora Narodne skupštine Republike Srbije radi utvrđivanja činjenica vezanih za pogibiju četvorice visokih funkcionera Srpskog pokreta obnove 3. oktobra 1999. godine. Za su glasala 172 narodna poslanika, protiv niko, uzdržan niko, 12 narodnih poslanika nije glasalo. Konstatujem da je Narodna skupština većinom glasova usvojila Predlog za formiranje Anketnog odbora Narodne skupštine Republike Srbije radi utvrđivanja činjenica vezanih za pogibiju četvorice visokih funkcionera Srpskog pokreta obnove 3. oktobra 1999. godine. Mi smo kao drugu tačku dnevnog reda imali Predlog zaključka o proglasu Narodne skupštine Republike Srbije u vezi sa izborom za predsednika Savezne Republike Jugoslavije, koji je predložio Srpski pokret obnove. Da li Srpski pokret obnove ostaje pri ovoj tački dnevnog reda? (Poslanik Miković, sa mesta: Ukoliko Vi obavestite Skupštinu o Vašem susretu sa predsednikom.). Ja sam obavestio već. (Poslanik Miković, sa mesta: preneli sve ono što smo u proglasu predložili?). Jeste. Hvala. Prelazimo na 2. tačku dnevnog reda: - PREDLOG ZAKONA O IZBORU NARODNIH POSLANIKA Primili ste Predlog zakona, koji je podnela grupa od 76 narodnih poslanika Poslaničke grupe Srpske radikalne stranke. Otvaram načelni pretres. Da li predstavnik predlagača želi reč? Ima reč narodni poslanik Tomislav Nikolić.
Dame i gospodo narodni poslanici, Narodna skupština je 1992. godine usvojila Zakon o izboru narodnih poslanika, koji je Poslanička grupa Srpske radikalne stranke pokušavala u dva navrata da menja, najpre 1994, a onda 1997. godine, ali za to nismo imali saglasnost većine poslanika u Narodnoj skupštini i ovoga puta uspeli smo da u konsultacijama pre ove sednice obezbedimo saglasnost većine poslanika za izglasavanje ovog zakona. Ja bih samo želeo da vas najkraće upoznam sa izmenama koje su učinjene u odnosu na zakon koji je do sada važio i po kome smo i mi izabrani za poslanike u Narodnoj skupštini Republike Srbije. Osnovna izmena sadržana je u članu 4, u kome se kaže da se poslanici biraju u Republici Srbiji kao jednoj izbornoj jedinici. Predlagači ovog zakona hteli su da proporcionalni izborni princip provedu u celini, tako da teritorija Republike Srbije bude jedna izborna jedinica, u kojoj će se birati 250 narodnih poslanika. To je, onda, podrazumevalo izmene o ukidanju izbornih komisija koje su bile izborne komisije izbornih jedinica, tako da je ostala samo Republička izborna komisija kao organ koji sprovodi izbore za narodne poslanike. Sledeća izmena u članu 12., koja je od veoma velikog značaja za sprovođenje izbora i za utvrđivanje pravih rezultata na izborima, to je član 12. koji glasi: "U Republici Srbiji kompjuterski se vodi opšti birački spisak po opštinama, kao deo jedinstvenog povezanog sistema. Birački spisak iz člana 4. je jedinstven i stalan i obavezno se ažurira svake kalendarske godine, najkasnije do 31. marta". Vi znate da su sve nesuglasice u vezi izbora proisticale iz nekoliko odredbi koje je onaj koji je na vlastii ko sprovodi izbore mogao da krši dosadašnjim zakonom. Prva osnovna odredba su birački spiskovi. Nije postojao jedinstveni birački spisak, nije postojala obaveza ažuriranja biračkih spiskova, izuzev ažuriranja u godini u kojoj se održavaju izbori. Nije postojala obaveza jedinstvenog biračkog spiska. Mi želimo da obavežemo Vladu Srbije do izbora koji će verovatno biti zakazani za 17. decembar da utvrdi pravila, da obezbedi finansijske mogućnosti i tehničke, da u svakoj opštini, pritiskom na dugme u kompjuteru saznate da li je birač upisan na teritoriji Republike Srbije, odnosno onog časa kada se vrši upis tog birača bilo gde na teritoriji Republike Srbije, tog časa automatski se taj birač sa jedinstvenim matičnim brojem građana ispisuje u opštini u kojoj je bio upisan u birački spisak. Na taj način, a predvideli smo to i ovim zakonom, svaki građanin ima pravo u toku cele godine da ima uvid u birački spisak. Naravno, ostaje ona obaveza koja glasi, da odmah po raspisivanju izbora mora da se omogući predstavnicima podnosioca lista, političkih stranakauvid u birački spisak, ali i ova izmena koja glasi: da pravo uvida u birački spisak u toku cele godine ima svaki građanin: To po nama omogućuje da se izbori sprovedu tako da niko ne može da kaže da je bilo manipulacija biračkim spiskovima, da je jedno lice upisivano više puta, da je jedno lice upisano u više opština, da se vodi evidencija da su tobož živi i oni koji odavno nisu među živima, da se na taj način uvećava biračko telo i ostvaruju bolji poslanički rezultati u izbornim jedinicama koje objektivno nemaju toliki broj birača. Sada je izmena i u sastavu Republičke izborne komisije zbog toga što će Republička izborna komisija obavljati posao na teritoriji čitave Srbije, a mora da ima predsednika i 16 stalnih članova Republičke izborne komisije, koje će birati Narodna skupština na predlog poslaničkih grupa zastupljenih u Narodnoj skupštini. Republička izborna komisija sada ima zadatak da propiše vrstu spreja, što je još jedna novina u izbornom zakonu. Predvideli smo da svaki birač koji pristupi glasanju najpre svojeručno potpiše birački spisak. Kada ga organi koji sprovode izbore pronađu na biračkom spisku, dužni su da on potpiše birački spisak i tek onda mu predaju izborni materijal i onda mu sprejom obeleže desni kažiprst na ruci.Taj sprej mora da traje minimum 24 sata i to je dovoljan znak da to lice više, tog dana 17. decembra, nadam se, neće moći da glasa ni na jednom drugom biračkom mestu, pa makar imao i pet ličnih karata. Nova obaveza Republičke izborne komisije, sadržana u članu 34. je, da je Republička izborna komisija dužna dau roku od pet dana od dana raspisivanja izborasvim učesnicima u izborima obezbedi sav izborni materijal. Znači, posebne obrasce za prikupljanje potpisa, za izdavanje raznih uverenja, a ne kao do sada, da vladajuća stranka prikupi sve potpise, obezbedi svu dokumentaciju, pa tek onda podeli obrasce opozicionim strankama i time odmah automatski zauzima najpre prvo mesto na zbirnoj izbornoj listi, a onda u manjim izbornim jedinicama, gde ima vrlo malo birača, pokupi sve potpise i tako onemogući opozicione stranke da uopšte učestvuju na izborima. Novina je i u načinu obezbeđivanja potpisa za izborne liste. Izborna lista je po članu 43. potvrđena kada je svojim potpisima podrži najmanje 10.000 birača. Birač može svojim potpisom podržati samo jednu listu, ali svaki potpis iz člana 1. ovog stava mora biti overen u opštinskom sudu.Onda više neće moći da se desi da mi predamo potpise, a da izborna komisija kaže, izvinite predala je SPS te iste potpise pre vas, pa da nas vraća pet-šest puta, ili neće više Siniša Vučinić da se koristi potpisima SPS, ili da, recimo, prikupi potpise do slova "j". Novina je da se biračko mesto određuje za, najviše 2.500 birača, a najmanje za 100birača. Nema više biračkog mesta na kome nema minimum 100 birača. Valjda vam je i to jasno zbog čega to radimo. Novina je da se uvodi i odgovornost za lice kojenajdocnije pet dana pre dana održavanja izbora ne dostavi obaveštenje o danu i vremenu održavanja izbora svakom biraču. Novine su izbori za lica koja se nalaze na odsluženju vojnog roka. Zakon predviđa da se u kasarnama ne obavljaju izbori. Zakon predviđa da svako lice koje se nalazi na odsluženju vojnog roka ili na vojnoj vežbi, u određenoj vojnoj pošti glasa na najbližem biračkom mestu koje se nalazi do kasarne u kojoj je ta vojna pošta, a to biračko mesto će imati i birački spisak na kome se nalazi upisan taj vojnik. Vojne vlasti će morati da omoguće svim vojnicima da u toku dana, po rasporedu koje odrede vojne vlasti, izađu iz kasarne, obave svoju građansku dužnost na biračkom mestu na kome postoje predstavnici svih političkih stranaka koji učestvuju na izborima i da se u kasarnu vrate. Republička izborna komisija je dužna najdocnije 20 dana pred održavanje izbora da obavesti na kojem će to već objavljenom biračkom mestu vojnici, ili rezervisti koji pripadaju određenoj vojnoj pošti u određenoj opštini, glasati. Zadržava se cenzus od najmanje 5% osvojenih glasova za učestvovanje u raspodeli osvojenih mandata. Novina je da biračka mesta na kojima će biti održani izbori, njihov spisak i adrese, moraju da budu objavljeni najmanje 20 dana pre održavanja izbora u "Službenom glasniku Republike Srbije". Nikada više ne sme da nam se dogodi da se izbori održavaju, a da učesnici u izborima, ne samo da ne znaju pre izbora gde su biračka mesta, ne samo da ne znaju na dan održavanja izbora, nego, evo, i 15 dana posle održanih izbora, učesnici u izborima, pojedini, tu mislim na one koji nisu u SPS i JUL-u, ne znaju gde su bila biračka mesta, gde su održani izbori na tim biračkim mestima i kakvi su rezultati izbora. Narodna skupština imenovaće članove Republičke izborne komisije u roku od 20 dana od dana stupanja na snagu ovog zakona. Republička izborna komisija doneće akte predviđene ovim zakonom najdocnije u roku od 5 dana od dana imenovanja svojih članova. Finansiranje ostaje isto, s tim što se finansiraju samo osvojeni mandati. Znači, 1.000 prosečnih plata se obezbeđuje za učesnike u izborima. Prema broju osvojenih mandata rasporediće se ta sredstva. I, danom stupanja na snagu ovog zakona prestaje da važi Zakon o izbornim jedinicama. Mislim da vam je svima jasno šta želimo. Želimo da sesnaga političkih stranaka, stranačkih koalicija, grupa građana, znači onih koji učestvuju na izborima, preslika realno u Narodnoj skupštini Republike Srbije srazmerno broju osvojenih glasova. Zaboravio sam da vam kažem da se predviđa da kutije na biračkim mestima budu izrađene od providnog materijala - plastika, pleksiglas i drugog providnog materijala.
Ima reč narodni poslanik Zoran Kostadinović.
Dame i gospodo, želim da vas obavestim da sam u prošlom mandatu, odnosno 13. 3. 1996. godine podneo predsedniku Narodne skupštine predlog da se promeni Zakon o izboru narodnih poslanika. Zašto sam se sada javio za reč? Zato što sam i u svom drugom, sledećem, ovom mandatu, još jednom pokušao da taj zakon stavim na dnevni red po hitnom postupku. Ni to nije uspelo. A, ovo je čisto jedan moj istup da vam pokažem da ste tada u to vreme ozbiljno shvatili nas poslanike SPO-a imali bismo o čemu da govorimo. Ne bih sada po tačkama, s obzirom da će o ovom predlogu po tački 11. moći da se govori, a sada o sledećem, kratko ću vas obavestiti šta sam tada tražio. Tražio sam... (negodovanje) ovo govorim zbog građana Srbije.
Molim vas da dozvolite poslaniku da govori.
Naročito hoću da vam skrenem pažnju na to da mi je uzor za podnošenje ovog zakona bio Poslovnik Skupštine Kraljevine Srbije. On je ljudima koji vode velika preduzeća, naročito ako su državna, zabranjivao, tj. morali su da se izjasne hoće li biti poslanici ili će biti direktori državnih preduzeća. Neki od njih nisu mogli da budu načelnici uprave, znači svi iz državne službe morali su da se opredele hoće li biti poslanici ili neće. Zašto vam ovo govorim? Ovde sede privrednici koji nisu tu trebali da sede da je ovaj zakon usvojen, odnosno oni bi bili u svojim fabrikama, radili bi svoj posao. Gospodin Mirko Marjanović bi izabrao između direktora "Progresa" i narodnog poslanika, pretpostavljam da bi izabrao narodnog poslanika, ali bi tada veću pažnju obratio na rad Skupštine, a sve njegove prinadležnosti, sva njegova delatnost bila bi vezana za rad ove skupštine. Drugo, oslobodio bi mesto nekom u svojoj partiji da recimo vodi "Progres". Treće, sve firme koje su učestvovale u poslovima koje je vodio "Progres", znači "Progres" je bio protežiran, ne bi bio. Znači, bila bi bolja konkurencija. I ono najvažnije, kadrovi SPS i JUL-a koji sada ovde gube vreme, a privrednici su, oslobodili bi svojim partijskim kolegama funkcije i tako bi se proširila kadrovska baza koja direktno vodi u demokratizaciju stranke, pa nam se ne bi događale ovakve ružne stvari kakve nam se danas događaju i najverovatnije ne bismo ovako tužan skup držali posle ovih izbora.
Hvala. Ima reč narodni poslanik Džemail Suljević.
Dame i gospodo narodni poslanici, nisam bio u prilici da pročitam Predlog ovog zakona, ali iz izlaganja gospodina Nikolića shvatio sam i primetio da nije rešeno uopšte pitanje manjinskih naroda. Cenzus koji je određen od pet posto smatram da ne odgovara realnosti i ako bi to ostalo tako značilo bi jednu otvorenu diskriminaciju prema manjinskim narodima kojih nema 5% u strukturi Republike. Drugo, što bih takođe istakao, tj. sugerisao je da bi Sandžak trebao da bude jedna posebna izborna jedinica, da bi na taj način Raška oblast ... [[komentar iz sale se ne čuje]] niste trebali to pitanje sada postaviti jer ja lično nemam ništa protiv da li će se zvati Sandžak ili Raška, Raška oblast, jer nijedna ni druga reč nije slovenskog porekla. Sandžak je, znamo, turskog, a Raška ilirskog, odnosno albanskog, a vi izaberite kako god hoćete. Moj je predlog da Sandžak bude posebna izborna jedinica.
Hvala. Da li još neko od narodnih poslanika želi reč? (Ne.) Pošto se više niko ne javlja, zaključujem načelni pretres i stavljam Predlog zakona u načelu na glasanje. Molim narodne poslanike da prethodno postave svoje kartice u poslaničke jedinice. Imamo kvorum. Stavljam na glasanje Predlog zakona u načelu. Za je glasalo 164, niko protiv, četiri su uzdržana, nije glasalo osam, ukupno je prisutno 176 narodnih poslanika. Konstatujem da je Narodna skupština većinom glasova prihvatila Predlog zakona u načelu. Otvaram pretres zakona u pojedinostima. Da li neko želi reč o Predlogu zakona u pojedinostima? (Ne želi.) Pošto se niko ne javlja za reč, zaključujem pretres Predloga zakona u pojedinostima. Molim narodne poslanike da postave svoje kartice u poslaničke jedinice. Imamo kvorum. Stavljam na glasanje Predlog zakona o izboru narodnih poslanika u celini. Za je glasalo 165, protiv niko, uzdržanih je tri, nije glasalo sedam narodnih poslanika, a 175 je prisutno u sali. Konstatujem da je Narodna skupština većinom glasova usvojila Predlog zakona o izboru narodnih poslanika. Pošto smo se dogovorili da samo obradimo ove dve tačke dnevnog reda, obaveštavam vas da ćete o nastavku ove sednice biti naknadno obavešteni, pošto sutra predstoje konstulacije, kao što sam na početku sednice rekao, o političkom dogovoru za ovu rekonstruisanu vladu, tako da ćemo vas o tome obavestiti.